НыбжьыщIэ акъылыфIэхэм я къэкIуэнур
Ди републикэм и мызакъуэу, урысейпсо зэпеуэхэм, конференцхэм, спорт зэхьэзэхуэхэм щытекIуауэ КъБКъУ-м щIэс студентхэр иджыблагъэ щагъэлъэпIащ университетым. ЩIэныгъэ советым и пэшым щекIуэкIа зэхуэсым зыкърагъэхьэлIащ КъБКъУ-м и ректор Алътуд Юрий, университетым гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес, егъэджакIуэхэмрэ студентхэмрэ.
— Ди гуапэ зэрыхъунщи, КъБКъУ-м ди мащIэкъым фIыкIэ зыкъэзыгъэлъагъуэ студентхэр, — жиIащ Алътуд Юрий. — Абы къегъэлъагъуэ фэ фхуэдэ ныбжьыщIэ акъылыфIэхэр, жыджэрхэр щеджэ университетым къэкIуэну дахэ зэриIэр, ди республикэр IэщIагъэлI нэсхэмкIэ узэда зэрыхъунур, ди щIыналъэм и цIэр нэгъуэщI щIыпIэхэм фIыкIэ къызэрыхэщынур. Фи зэфIэкIым дрогушхуэ икIи дрогуфIэ! ЕхъулIэныгъэфIхэр фиIэу, фефIакIуэу, гъащIэ узыншэ фиIэу Тхьэм жиIэ.
КъБКъУ-м щеджэхэм щIэныгъэмкIэ, щэнхабзэмкIэ, гъуазджэмкIэ, спорт лIэужьыгъуэхэмкIэ зыхэта зэхьэзэхуэ куэдым пашэныгъэр къыщахьащ. Абыхэм ящыщщ КIыщ Аслъэн, Бэрбэч Астемыр, ЛIуп Ислъам, Хамэ Азэмэт, Къашыргъэ Альберт, Беридзе Аннэ, Атэбий Азэмэт, Макитов Артур, Балъкъэр Каринэ, Къущхьэ Iэсият, Къэгъэзэж Заур, Къардэн Маринэ, Кравченкэ Каринэ, Мамрэш Къамболэт, нэгъуэщI куэди.
33-нэ спартакиадэ гуп зэпеуэм екIуу зыкъыщагъэлъэгъуащ КъБКъУ-м и студентхэмрэ аспирантхэмрэ. Ар траухуат КъБКъУ-м и япэ ректор, абы и къызэгъэпэщакIуэ Бэрбэч ХьэтIутIэ илъэсищэ зэрырикъум. КъБКъУ-м ИнформатикэмкIэ, электроникэмрэ компьютер технологиемкIэ и институтым и гупыр а зэхьэзэхуэм япэ щыхъуащ. 2-нэ увыпIэр хуагъэфэщащ педагогикэ институтым щеджэхэм, 3-нэр — медколледжым и студентхэм.
ЗэфIэкI лъагэ зиIэ студентхэм ректорым яритащ щытхъу тхылъхэр, ахъшэ саугъэткIэ яхуэупсэнущ.
КъБР-м и Iэтащхьэ КIуэкIуэ Юрий къыбгъэдэкI хъуэхъу тхылъ къаIэрыхьащ студентхэм. Апхуэдэу Урысей Федерацэм Егъэджэныгъэмрэ щIэныгъэмкIэ, ЩэнхабзэмкIэ и министерствэхэм, Тэтэрстан Республикэм и Президентым къабгъэдэкI щытхъу тхылъхэр къагъэхьащ КъБКъУ-м и ректорым и цIэкIэ ди щIалэгъуалэм «Студент гъатхэ» 24-нэ урысейпсо фестивалым хэлъхьэныгъэфI зэрыхуащIам папщIэ.
Къызэхуэсахэм зэIущIэм и кIэухым фэеплъ сурэтхэр зытрагъэ-хащ.
ШУРДЫМ Гулэз.
